Sagen omkring bogen 'Syv år for PET, Jakob Scharfs tid' udvikler sig nu og inddrager flere parter.

Både forfatteren Morten Skjoldager og forlaget People's Press har fået nedlagt fogedforbud mod at videregive oplysninger fra bogen og udgive den.

Nu har både Ekstra Bladet, Radio24Syv og en lang række boghandlere også fået nedlagt forbud mod at omtale dele af bogen eller sælge den fra butikkerne.

Læs også : Ulydig boghandler kan ophæve forbud mod PET-bog

Ifølge Ekstra Bladet selv blev retten sat i Københavns Byret sent i nat klokken 01.50. Der var ifølge avisen tale om et offentligt retsmøde, men PET, der fungerer som sagsøger og var repræsenteret af advokat Henrik Nedergaard Thomsen fra Kammeradvokaten, mente ikke, at det var nødvendigt for Ekstra Bladet at være til stede. Avisen fik derfor først melding om fogedforbuddet, efter at det var en realitet.

DR Nyheder har set kendelsen omkring den lange række af boghandlere og heri fremgår det, at alle udgaver af bogen hos de sagsøgte - altså boghandlerne - vil blive beslaglagt.

Læs også : Boghandler langer PET-bog over disken trods fogedforbud

Radio24Syvs administrerende direktør og ansvarshavende chefredaktør, Jørgen Ramskov, har reageret på kendelsen og skriver på Facebook, at "PET går til vaflerne"

- Fogedforbud mod Radio24syv pga. vores helt fornuftige journalistiske behandling af PET i forbindelse med udgivelsen af Jakob Scharffs bog. Med i købet røg en bunke boghandlere - f.eks William Dams boghandel i Rønne. Vilde tider i et oplyst demokrati.